Avainsanat

Tiivistelmä



Avainsanat

1 Kumoamiskanne - Luonnolliset henkilöt tai oikeushenkilöt - Suoraan ja erikseen luonnollisia henkilöitä tai oikeushenkilöitä koskevat toimet - Jäsenvaltiolle osoitettu komission päätös, jolla kielletään Espanjan ja Portugalin liittymisasiakirjan 379 artiklan mukaisten suojatoimenpiteiden toteuttaminen - Oikeudellinen luonne - Espanjassa markkinoille saatettua farmaseuttista tuotetta koskevan, jäsenvaltiossa haetun patentin haltijana oleva yritys - Tutkimatta jättäminen

(EY:n perustamissopimuksen 173 artiklan neljäs kohta; Espanjan ja Portugalin liittymisasiakirjan 47 ja 379 artikla)

2 Kumoamiskanne - Luonnolliset henkilöt tai oikeushenkilöt - Suoraan ja erikseen luonnollisia henkilöitä tai oikeushenkilöitä koskevat toimet - Jäsenvaltiolle osoitettu komission päätös, jolla kielletään Espanjan ja Portugalin liittymisasiakirjan 379 artiklan mukaisten suojatoimenpiteiden toteuttaminen - Espanjassa markkinoille saatettua farmaseuttista tuotetta koskevan, jäsenvaltiossa haetun patentin haltijana oleva yritys - Sellaisten toimijoiden rajoitettuun ryhmään kuuluminen, joita toimi koskee erikseen - Tällaisen ryhmän ulkopuolelle jääminen - Tutkimatta jättäminen

(EY:n perustamissopimuksen 30 ja 36 artikla sekä 173 artiklan neljäs kohta; Espanjan ja Portugalin liittymisasiakirjan 47 ja 379 artikla)

3 Kumoamiskanne - Luonnolliset henkilöt tai oikeushenkilöt - Suoraan ja erikseen luonnollisia henkilöitä tai oikeushenkilöitä koskevat toimet - Jäsenvaltiolle osoitettu komission päätös, jolla kielletään Espanjan ja Portugalin liittymisasiakirjan 379 artiklan mukaisten suojatoimenpiteiden toteuttaminen - Espanjassa markkinoille saatettua farmaseuttista tuotetta koskevan, jäsenvaltiossa haetun patentin haltijana oleva yritys - Komission velvollisuus kuulla ennen päätöksen tekemistä niitä yrityksiä, joita päätös koskee - Velvollisuuden puuttuminen - Tutkimatta jättäminen

(EY:n perustamissopimuksen 173 artiklan neljäs kohta; Espanjan ja Portugalin liittymisasiakirjan 379 artikla)

Tiivistelmä

4 Jäsenvaltiolle osoitettu komission päätös, jolla sitä kielletään toteuttamasta Espanjan kuningaskunnan ja Portugalin tasavallan liittymisehdoista tehdyn asiakirjan 379 artiklan mukaisia suojatoimenpiteitä, joiden tarkoituksena on estää farmaseuttisten tuotteiden tuonti Espanjasta jäsenvaltion alueelle, on kyseessä olevien yritysten kannalta normatiivinen toimenpide.

Tällaisten päätösten ei perustamissopimuksen 173 artiklan neljännen kohdan edellytysten kannalta voida katsoa koskevan erikseen yrityksiä, jotka ovat jäsenvaltiossa haetun patentin haltijoita, kun patentti koskee farmaseuttisia tuotteita, joita myytiin Espanjassa sen liityttyä Euroopan yhteisöön mutta ajankohtana, jolloin tuotetta ei voitu suojata Espanjassa patentilla.

Se, että siirtymäkaudesta johtuvan tilanteen päättyminen, johon viitataan liittymisasiakirjan 47 artiklassa, jonka mukaan farmaseuttisen tuotteen patentinhaltija saattoi kolmannen vuoden loppuun asti siitä, kun uusissa jäsenvaltioissa oli säädetty tällaisten tuotteiden patentoitavuudesta, vedota tähän patenttiin perustuvaan oikeuteen estääkseen itse patentinhaltijan tai jonkun muun tämän suostumuksella joko Espanjassa tai Portugalissa markkinoille saattamien farmaseuttisten tuotteiden tuonnin ja myynnin, vaikuttaa kielteisesti näiden yritysten taloudelliseen tilanteeseen, ei yksilöi näitä riidanalaisten päätösten osalta kaikkiin muihin taloudellisiin toimijoihin verrattuna.

Yhden kyseessä olevan yrityksen asianosaisasema yhteisöjen tuomioistuimen ennakkoratkaisuasiassa antaman tuomion taustalla olevassa kansallisessa oikeudenkäyntimenettelyssä, jonka aikana yhteisöjen tuomioistuimelle esitetään riidanalaisen säädöksen tai päätöksen pätevyyteen liittyviä kysymyksiä, ei yksin riitä yksilöimään yritystä tämän säädöksen tai päätöksen osalta, koska kaikki sen kanssa samaan ryhmään kuuluvat taloudelliset toimijat voivat nostaa kansallisessa tuomioistuimessa kanteen, jossa tuodaan esille samat kysymykset.

5 Espanjassa ja muissa jäsenvaltioissa farmaseuttisia tuotteita myyvät toimijat, joiden Espanjassa myytyjä tuotteita suojataan muissa jäsenvaltioissa patenteilla, eivät kuulu perustamissopimuksen 173 artiklan neljännen kohdan edellytysten kannalta sellaisten toimijoiden rajoitettuun ryhmään, joita komission jäsenvaltioille osoittamat päätökset, joilla niitä on kielletty toteuttamasta Espanjan kuningaskunnan ja Portugalin tasavallan liittymisehdoista tehdyn asiakirjan 379 artiklan mukaisia kyseisiä tuotteita koskevia suojatoimenpiteitä, koskevat erikseen.

Jotta toimijoiden rajoitetun ryhmän olemassaoloa voitaisiin pitää riidanalaisen toimenpiteen osalta merkityksellisenä tekijänä, jonka perusteella kyseiset toimijat voidaan yksilöidä, kolmen edellytyksen on täytyttävä samanaikaisesti. Ensiksikin toimijoiden on oltava tilanteessa, joka erottaa ne kaikista muista toimijoista, joita riidanalainen toimenpide koskee. Toiseksi toimijoiden tilanteen muutoksen, joka erottaa ne lopullisesti muista sulkemalla kyseisen rajoitetun piirin, on perustuttava riidanalaisen toimenpiteen toteuttamiseen. Kolmanneksi toimenpiteen toteuttaneella toimielimellä pitää olla velvollisuus ottaa huomioon näiden toimijoiden erityistilanne kyseistä toimenpidettä toteuttaessaan.

Nämä kolme edellytystä eivät täyty käsiteltävässä asiassa. Nimittäin ensimmäisen edellytyksen osalta tällaiseen farmaseuttisten tuotteiden valmistajien määrättyyn ryhmään kuuluminen ei yksin riitä erottamaan kyseisten toimijoiden erityistilannetta muista saman ryhmän farmaseuttisten tuotteiden valmistajista.

Toisen edellytyksen osalta toimijoiden tosiasiallisen tilanteen muuttuminen siitä, jossa ne olivat Espanjan ja Portugalin liittymisasiakirjan 47 artiklassa tarkoitetun siirtymäkauden päättymiseen asti, ei johdu riidanalaisten päätösten tekemisestä vaan kyseisen siirtymäkauden päättymisestä ja sitä seuranneesta perustamissopimuksen 30 ja 36 artiklan soveltamisesta.

Lopuksi, kolmannen edellytyksen osalta komissiolla ei ole velvollisuutta ottaa huomioon näiden toimijoiden erityistilannetta, koska sellaisen päätöksen tekeminen, jolla kielletään suojatoimenpiteiden toteuttaminen, ei vaikuta äkillisesti markkinaolosuhteisiin eikä se aiheuta kaikille suojatoimenpiteille ominaisia markkinahäiriöitä.

3. Espanjassa ja muissa jäsenvaltioissa farmaseuttisia tuotteita myyviä toimijoita, joiden Espanjassa myytyjä tuotteita suojataan muissa jäsenvaltioissa patenteilla, ei voida yksilöidä kaikkiin muihin taloudellisiin toimijoihin verrattuna sellaisten komission päätösten osalta, joilla on kielletty toteuttamasta Espanjan ja Portugalin liittymisasiakirjan 379 artiklan mukaisia suojatoimenpiteitä, sillä perusteella, että näillä toimijoilla on ollut sekä suoria että epäsuoria yhteyksiä komissioon ja että ne ovat osallistuneet päätösten tekemiseen johtaneeseen menettelyyn.

Se, että henkilö osallistuu tavalla tai toisella yhteisön säädöksen antamiseen tai päätöksen tekemiseen johtavaan menettelyyn, voi yksilöidä tämän henkilön kyseisen säädöksen tai päätöksen osalta ainoastaan, jos sovellettavissa yhteisön säännöksissä on säädetty tietyistä tätä henkilöä koskevista menettelyllisistä takeista.

Liittymisasiakirjan asiaa koskevissa määräyksissä ei ole yhtäkään määräystä, jonka mukaan komission olisi ennen kyseisten päätösten tekemistä noudatettava menettelyä, jossa kyseessä olevien toimijoiden ryhmään kuuluvilla henkilöillä olisi oikeus vedota mahdollisiin oikeuksiin tai edes tulla kuulluksi.